CELEX: 31985D0069
Language: el
Date: 1984-12-21 00:00:00
Title: 85/69/ΕΟΚ: Απόφαση της Επιτροπής της 21ης Δεκεμβρίου 1984 σχετικά με τη χορήγηση οικονομικής ενίσχυσης για την πραγματοποίηση του έργου «κατασκευή του τμήματος Potaschbierg - γερμανικά σύνορα του αυτοκινητόδρομου Λουξεμβούργου-Treves» (Το κείμενο στη γαλλική γλώσσα είναι το μόνο αυθεντικό)

Avis juridique important

|

31985D0069

85/69/ΕΟΚ: Απόφαση της Επιτροπής της 21ης Δεκεμβρίου 1984 σχετικά με τη χορήγηση οικονομικής ενίσχυσης για την πραγματοποίηση του έργου «κατασκευή του τμήματος Potaschbierg - γερμανικά σύνορα του αυτοκινητόδρομου Λουξεμβούργου-Treves» (Το κείμενο στη γαλλική γλώσσα είναι το μόνο αυθεντικό)  

Επίσημη Εφημερίδα αριθ. L 030 της 02/02/1985 σ. 0028 - 0030

***** ΑΠΟΦΑΣΗ ΤΗΣ ΕΠΙΤΡΟΠΗΣ  της 21ης Δεκεμβρίου 1984  σχετικά με τη χορήγηση οικονομικής ενίσχυσης για την πραγματοποίηση του έργου «κατασκευή του τμήματος Potaschbierg - γερμανικά σύνορα του αυτοκινητόδρομου Λουξεμβούργου-Treves»  (Το κείμενο στη γαλλική γλώσσα είναι το μόνο αυθεντικό)  (85/69/ΕΟΚ)  Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας,  τον κανονισμό (ΕΟΚ) αριθ. 3620/84 του Συμβουλίου της 19ης Δεκεμβρίου 1984 για την ανάληψη ειδικής δράσης στον τομέα των έργων υποδομής μεταφορών (1),  Εκτιμώντας:  ότι η κυβέρνηση του Μεγάλου Δουκάτου του Λουξεμβούργου ζήτησε από την Κοινότητα οικονομική ενίσχυση για το κόστος του έργου « κατασκευή του τμήματος Potaschbierg - γερμανικά σύνορα του αυτοκινητόδρομου Λουξεμβούργου-Treves»·  ότι συντρέχουν όλες οι απαραίτητες προϋποθέσεις για να χορηγήσει η Κοινότητα την οικονομική ενίσχυση,  ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:  Άρθρο 1  Χορηγείται χρηματοδοτική ενίσχυση ύψους 5 εκατομμυρίων ECU για τη χρηματοδότηση των κατασκευαστικών εργασιών του έργου « κατασκευή του τμήματος Potaschbierg - γερμανικά σύνορα του αυτοκινητόδρομου Λουξεμβούργου-Treves».  Τα τεχνικά χαρακτηριστικά του έργου και ο τρόπος πληρωμής αναφέρονται στο παράρτημα.  Άρθρο 2  Η παρούσα απόφαση απευθύνεται στο Μεγάλο Δουκάτο του Λουξεμβούργου.  Βρυξέλλες, 21 Δεκεμβρίου 1984.  Για την Επιτροπή  Γεώργιος ΚΟΝΤΟΓΕΩΡΓΗΣ  Μέλος της Επιτροπής  (1) ΕΕ αριθ. L 333 της 21. 12. 1984, σ. 58.   ΠΑΡΑΡΤΗΜΑ  Όροι χορήγησης της κοινοτικής οικονομικής ενίσχυσης για την εκτέλεση του έργου «κατασκευή του τμήματος Potaschbierg - γερμανικά σύνορα του αυτοκινητόδρομου Λουξεμβούργου-Treves»  1. Εντοπισμός του έργου  Το έργο για το οποίο λαμβάνεται η παρούσα απόφαση αφορά το τμήμα ΙΙΙ: Potaschbierg - γερμανικά σύνορα του αυτοκινητόδρομου Treves, που περιλαμβάνεται μεταξύ του Λουξεμβούργου και των γερμανικών συνόρων, στο βορεινό τμήμα του Wasserbillig.  2. Περιγραφή του έργου  Το έργο αφορά την κατασκευή ενός τμήματος του αυτοκινητόδρομου, μήκους 10,4 km, που περιλαμβάνει δύο οδοστρώματα με δύο λωρίδες κυκλοφορίας, πλάτους 3,50 m. Τρία μεγάλα έργα είναι αναγκαία για να διασχίσει ο αυτοκινητόδρομος τις κοιλάδες του Syr, Serningerbaach και Sure. Το τμήμα περιλαμβάνει δύο κόμβους.  3. Χρονοδιάγραμμα των εργασιών  Οι εργασίες άρχισαν το 1984. Η αποπεράτωσή τους προβλέπεται για το 1987.  4.1. Τρόπος χρηματοδότησης  Η Κοινότητα συμφωνεί να συμβάλει στην εκτέλεση του έργου κατά ένα ανώτατο ποσό 5 εκατομμυρίων ECU, ενώ το ποσό της οικονομικής ενίσχυσης δεν πρέπει να υπερβαίνει το 25 % του συνολικού κόστους του έργου. Το συνολικό κόστος του έργου υπολογίζεται σε 3 086 εκατομμύρια φράγκα Λουξεμβούργου (67,7 εκατομμύρια ECU με την τιμή συναλλάγματος στις 31 Μαΐου 1984).  Η χρηματοδότηση θα γίνει κατά τον ακόλουθο τρόπο:  Πρώτη δόση  Η Επιτροπή θα εγκρίνει μια προκαταβολή που δεν θα υπερβαίνει το 30 % του προβλεπόμενου ανώτατου ποσού της οικονομικής ενίσχυσης.  Δεύτερη δόση  Μόλις η Επιτροπή βεβαιωθεί ότι έχουν εκτελεσθεί εργασίες που αντιστοιχούν στο 70 % του συνολικού έργου, θα καταβάλει ποσό που θα ισοδυναμεί με το 45 % του προβλεπόμενου ανώτατου ποσού της οικονομικής ενίσχυσης.  Αυτή η δεύτερη δόση θα καταβληθεί μόνο όταν παρασχεθεί απόδειξη στην Επιτροπή ότι οι ήδη πιστοποιηθείσες πληρωμές για το έργο καλύπτουν ή υπερβαίνουν το 70 % του συνολικού κόστους του έργου που αναφέρεται ανωτέρω.  Τρίτη δόση  Μόλις η Επιτροπή βεβαιωθεί ότι το έργο έχει περατωθεί, θα καταβάλει ή θα συγκατατεθεί για την καταβολή του υπόλοιπου ποσού.  4.2. Πριν από την καταβολή της πρώτης πληρωμής, η Επιτροπή θα απαιτήσει από την κυβέρνηση του Μεγάλου Δουκάτου του Λουξεμβούργου να εφαρμόσει τις οδηγίες 71/305/ΕΟΚ και 72/277/ΕΟΚ, ιδίως όσον αφορά τη δημοσιότητα των εργασιών.  5. Λογιστική  Η Επιτροπή απαιτεί από τις αρμόδιες αρχές να τηρούν τους λογαριασμούς και να παρέχουν όλες τις αναγκαίες πληροφορίες για τη διενέργεια ελέγχου των δαπανών που πραγματοποιήθηκαν για το έργο. Η Επιτροπή διατηρεί το δικαίωμα να απαιτεί δικαιολογητικά έγγραφα κατά τη διάρκεια εκτέλεσης των εργασιών και να επιθεωρεί το έργο επιτόπου. Τα λογιστικά έγγραφα του έργου πρέπει να φυλάσσονται επί τέσσερα έτη τουλάχιστον μετά την αποπεράτωση των εργασιών. 6. Πιστοποίηση των πληρωμών και έλεγχος των εργασιών  Για κάθε πληρωμή η Επιτροπή θα απαιτεί από τις αρμόδιες αρχές:  - μία κατάσταση προόδου των εργασιών που θα υπογράφεται από τον αρμόδιο υπάλληλο ο οποίος θα είναι υπεύθυνος για το έργο έναντι των αρχών του Λουξεμβούργου,  - επικυρωμένη απόδειξη των πληρωμών που πραγματοποιήθηκαν.  Η Επιτροπή θα ζητήσει απόδειξη για κάθε πληρωμή που θα πραγματοποιεί σε εφαρμογή της παρούσας απόφασης.  7. Υπεύθυνοι  Η Υπηρεσία Οδών και Οδοστρωμάτων (Administration des ponts et chaussees) του Υπουργείου Δημοσίων Έργων είναι υπεύθυνη για την εφαρμογή της παρούσας απόφασης στο Μεγάλο Δουκάτο του Λουξεμβούργου.  Από πλευράς Επιτροπής, αρμόδιος υπάλληλος για την εφαρμογή της απόφασης είναι ο προϊστάμενος του τμήματος «Σχεδιασμός και Ανάπτυξη των Έργων Υποδομής» της Γενικής Διεύθυνσης Μεταφορών.  8. Δημοσιότητα  Οι αρμόδιες αρχές υποχρεούνται να ενημερώνουν το κοινό σχετικά με την οικονομική ενίσχυση που χορηγεί η Κοινότητα, με την τοποθέτηση στο χώρο του εργοταξίου σχετικών ενημερωτικών πινακίδων.